*Likumprojekts*

**Radošo personu statusa un profesionālo radošo organizāciju likums**

**1.pants. Likuma mērķis**

Šā likuma mērķis ir veicināt profesionālās mākslinieciskās un zinātniskās jaunrades attīstību un nostiprināšanu, nosakot radošo personu un profesionālo radošo organizāciju statusu un atbalsta pasākumus.

**2.pants Likuma darbības joma**

(1) Likums attiecas uz profesionālo māksliniecisko jaunradi arhitektūras, dizaina, teātra, mūzikas, vizuālās mākslas, dejas, literatūras un kinematogrāfijas jomās (turpmāk – radošās jomas) un zinātnisko jaunradi attiecīgajās radošajās jomās.

(2) Likums neattiecas uz jaunradi kā amatierkustības izpausmi, amatniecību un ar radošajām jomām nesaistītu zinātnisko jaunradi.

**3.pants. Profesionālās radošās organizācijas jēdziens un darbības mērķis**

(1) Profesionālā radošā organizācija ir profesionālo radošo organizāciju reģistrā reģistrēta biedrība, kura atbilst šādiem nosacījumiem:

1) biedrībā pēc profesionālās mākslinieciskās jaunrades principa brīvprātīgi apvienojušās ne mazāk kā 50 fiziskas personas;

2) biedrības darbības mērķis ir attīstīt attiecīgo radošo jomu un atbalstīt Latvijas garīgās un materiālās kultūras attīstību un nostiprināšanu, sabiedrības kultūras vajadzību apmierināšanu un attiecīgajā radošajā jomā nodarbināto personu radošo darbību un mākslas darbu izplatīšanu.

(2) Profesionālā radošā organizācija veic šādus uzdevumus:

1) īsteno kultūras projektus attiecīgajā radošajā jomā;

2) aizsargā radošo personu radošās, profesionālās un sociālās tiesības un pārstāv radošās personas likumos noteiktajā kārtībā;

3) uztur savu biedru reģistru, uzkrāj un saglabā informāciju par savu biedru radītajiem darbiem, izstādēm un radošo darbību;

4) nodrošina savas darbības rezultātā uzkrātās informācijas saglabāšanu.

(3) Viena profesionālā radošā organizācija apvieno vienā radošajā jomā darbojošās radošās personas. Vienā radošajā jomā var darboties vairākas profesionālās radošās organizācijas.

(4) Profesionālo radošo organizāciju saimniecisko darbību, publisko darbību un organizatorisko struktūru nosaka Biedrību un nodibinājumu likums, ciktāl to neregulē šis likums.

**4. pants. Profesionālās radošās organizācijas statūti**

Profesionālās radošās organizācijas statūtos papildus Biedrību un nodibinājumu likumā paredzētajam norāda:

1) profesionālās radošās organizācijas darbības jomu;

2) šā likuma 3.panta pirmajai daļai atbilstošu profesionālās radošās organizācijas mērķi;

3) profesionālās kvalifikācijas prasības biedru uzņemšanai;

4) kārtību, kādā profesionālā radošā organizācija publisko informāciju par saviem biedriem.

**5.pants. Profesionālo radošo organizāciju reģistrs**

(1) Profesionālās radošās organizācijas statusu piešķir un profesionālo radošo organizāciju reģistru (turpmāk – reģistrs) kārto un uztur Kultūras ministrija. Profesionālās radošās organizācijas statusu var iegūt pēc reģistrēšanās biedrību un nodibinājumu reģistrā.

(2) Lai iegūtu profesionālās radošās organizācijas statusu un reģistrētos reģistrā, biedrība Kultūras ministrijā iesniedz rakstveida iesniegumu, tam pievienojot:

1) biedru sarakstu;

2) darbības plānu turpmākajiem trīs kalendārajiem gadiem (iesākto un plānoto projektu, pasākumu un citu aktivitāšu īss apraksts).

(3) Profesionālo radošo organizāciju reģistrā ieraksta šādas ziņas:

1) biedrības nosaukums;

2) juridiskā adrese un reģistrācijas numurs;

3) darbības mērķis un pārstāvētā radošā joma;

4) lēmuma par ierakstīšanu biedrību un nodibinājumu reģistrā un lēmuma par ierakstīšanu reģistrā pieņemšanas datums;

5) ziņas par biedrības darbības izbeigšanu, maksātnespēju, likvidāciju vai reorganizāciju;

6) ieraksta izdarīšanas datums.

(4) Lēmumu par ieraksta izdarīšanu reģistrā vai atteikumu izdarīt ierakstu Kultūras ministrija pieņem viena mēneša laikā no iesnieguma saņemšanas dienas un informē par to iesniedzēju.

(5) Reģistru publisko Kultūras ministrijas tīmekļvietnē.

**6.pants. Reģistrācijas atteikums**

(1) Kultūras ministrija pieņem lēmumu par atteikumu ierakstīt biedrību reģistrā, ja:

1) nav iesniegti šajā likumā noteiktie dokumenti;

2) statūtos noteiktais profesionālās radošās organizācijas mērķis vai tās darbība neatbilst šā likuma 3.pantā pirmajā vai otrajā daļā noteiktajam;

3) profesionālās radošās organizācijas iesniegtie dokumenti vai biedru skaits neatbilst šā likuma prasībām.

(2) Lēmumu par atteikumu ierakstīt biedrību reģistrā var pārsūdzēt tiesā Administratīvā procesa likumā noteiktajā kārtībā.

(3) Lēmuma par atteikumu ierakstīt biedrību reģistrā pārsūdzēšana neaptur tā darbību.

**7.pants. Statusa anulēšana un izslēgšana no reģistra**

(1) Kultūras ministrija pieņem lēmumu par radošās profesionālās organizācijas statusa anulēšanu un biedrības izslēgšanu no reģistra, ja biedrība:

1) neatbilst šā likuma prasībām;

2) sniegusi Kultūras ministrijai nepatiesas ziņas statusa iegūšanai;

3) savā darbībā pārkāpusi šā likuma noteikumus, tai skaitā, ja tās pamatdarbības veids nav saistīts ar statūtos norādītajiem darbības mērķiem;

4) savu darbību izbeidz, tiek likvidēta, ir maksātnespējas procesā vai ir izslēgta no biedrību un nodibinājumu reģistra;

5) iesniedz Kultūras ministrijai iesniegumu ar lūgumu anulēt radošās profesionālās organizācijas statusu un izslēgt no reģistra;

6) ir izdarījusi citus būtiskus pārkāpumus, tai skaitā grāmatvedības kārtošanas vai nodokļu jomā.

(2) Lēmumu par izslēgšanu no reģistra var pārsūdzēt tiesā Administratīvā procesa likumā noteiktajā kārtībā.

(3) Lēmuma par profesionālās radošās organizācijas statusa atņemšanu pārsūdzēšana neaptur tā darbību.

(4) Kultūras ministrija informāciju par profesionālās radošās organizācijas statusa anulēšanu publicē savā tīmekļvietnē.

(5) Profesionālā radošā organizācija reorganizācijas gadījumā saglabā profesionālās radošās organizācijas statusu, ja tās turpmākā darbība atbilst šā likuma 3.panta prasībām.

18

**8.pants. Valsts pārvaldes uzdevumu deleģēšana**

(1) Kultūras ministrija normatīvajos aktos noteiktajā kārtībā var deleģēt profesionālai radošai organizācijai šādus ar valsts kultūrpolitiku saistītus valsts pārvaldes uzdevumus:

1) informācijas uzkrāšana un apkopošana attiecīgās profesionālās radošās organizācijas darbības jomā;

2) attiecīgās radošās jomas profesionālās jaunrades izvērtējums un apbalvojumu organizēšana;

3) valstiski nozīmīgu kultūras pasākumu rīkošana;

4) šā likuma 12.panta trešajā daļā noteiktā lēmuma par radošās personas statusu piešķiršanu personām, kas nav nevienas radošās profesionālās organizācijas biedri, pieņemšana;

5) citos likumos noteiktajos gadījumos.

(2) Šā panta pirmās daļas 1. un 5.punktā noteiktos valsts pārvaldes uzdevumus katrā radošajā jomā var veikt tikai viena profesionālā radošā organizācija.

(3) Profesionālā radošā organizācija attiecībā uz šajā likumā noteikto valsts pārvaldes uzdevumu izpildi ir Kultūras ministrijas funkcionālā pārraudzībā.

**9.pants. Profesionālo radošo organizāciju apvienība**

(1) Profesionālo radošo organizāciju apvienība ir biedrība, kurā:

1) ir apvienojušās vairāk nekā puse no šā likuma noteiktajā kārtībā reģistrētajām profesionālajām radošajām organizācijām vai

2) apvienībā esošās organizācijas pārstāv vairāk nekā pusi no fiziskām personām – profesionālo radošo organizāciju biedriem*.*

(2) Profesionālo radošo organizāciju apvienība var pārstāvēt vairākas radošās darbības jomas.

(3) Profesionālo radošo organizāciju apvienību Kultūras ministrija reģistrē reģistrā atbilstoši šā likuma nosacījumiem.

(4)  Kultūras ministrija normatīvajos aktos noteiktajā kārtībā var deleģēt profesionālo radošo organizāciju apvienībai šā likuma 8.panta pirmajā daļā noteiktos valsts pārvaldes uzdevumus.

**10.pants. Profesionālo radošo organizāciju tiesības**

Profesionālajām radošajām organizācijām ir tiesības:

1) veidot sociālās nodrošināšanas un pabalstu fondus un izmaksāt saviem biedriem statūtos noteiktos pabalstus un stipendijas;

2) saņemt valsts budžeta finanšu līdzekļus deleģēto valsts pārvaldes uzdevumu pildīšanai;

3) pieprasīt un saņemt no saviem biedriem informāciju par radošās personas radītajiem darbiem un izpildījumiem atbilstoši statūtiem un kārtībai, kas pieņemta, pamatojoties uz statūtiem.

**11. pants. Profesionālo radošo organizāciju īpašums**

(1) Profesionālo radošo organizāciju īpašumā var būt kustamā un nekustamā manta. Tiesības rīkoties ar kustamo un nekustamo mantu ir vienīgi profesionālās radošās organizācijas vadības institūcijām, ja statūtos nav noteikta cita kārtība.

(2) Profesionālajai radošajai organizācijai aizliegts sadalīt savu mantu un finanšu līdzekļus starp dibinātājiem, valdes vai citu pārvaldes institūciju (ja tādas izveidotas) locekļiem un to laulātajiem, radiniekiem un svaiņiem, skaitot radniecību līdz otrajai pakāpei un svainību līdz pirmajai pakāpei, kā arī izmantot tā, lai šajā panta daļā minētās personas tieši vai netieši gūtu labumu (galvojumus, aizdevumus, vekseļus, kā arī citus materiālus labumus).

(3) Kultūras un mākslas vērtības, kuras atzītas par kultūras pieminekļiem, iekļautas Nacionālajā muzeju krājumā vai Nacionālajā dokumentārajā mantojumā, profesionālās radošās organizācijas uztur un saglabā atbilstoši likumos noteiktajām prasībām. Profesionālās radošās organizācija valde ir atbildīga par kultūras un mākslas vērtību uzturēšanu un saglabāšanu.

(4) Profesionālās radošās organizācijas likvidācijas gadījumā likvidators informē Kultūras ministriju par likvidācijas procesa uzsākšanu un iesniedz Kultūras ministrijai likvidējamās profesionālās radošās organizācijas slēguma finanšu pārskatu. Pret likvidējamās profesionālās radošās organizācijas mantu, kas sastāv no šā panta trešajā daļā norādītajām kultūras un mākslas vērtībām, nevar tikt vērsta kreditoru prasījumu piedziņa.

19

**12.pants. Radošās personas statuss**

(1) Par radošo personu šā likuma izpratnē ir atzīstama fiziska persona – autors vai izpildītājs Autortiesību likuma izpratnē, kura:

1) ir profesionālas radošas organizācijas biedrs;

2) rada vai ar savu izpildījumu interpretē mākslas darbus šā likuma 2.panta pirmajā daļā noteiktajās radošajās jomās;

3) tās radītie darbi vai izpildījumi vismaz trīs gadu periodā pirms radošās personas statusa iegūšanas ir publiskoti Autortiesību likuma izpratnē;

4) ar savu radošo vai zinātnisko darbību sniedz ieguldījumu profesionālās mākslas un kultūras attīstībā, ko apliecina attiecīgajā radošajā jomā darbojošās profesionālā radošā organizācija vai to apvienība šajā likumā noteiktajā kārtībā.

(2) Ja fiziska persona – autors vai izpildītājs, nav nevienas profesionālas radošas organizācijas biedrs, radošās personas statusa atzīšanai tā var vērsties ar rakstveida iesniegumu profesionālajā radošajā organizācijā, kurai deleģēts šāds valsts pārvaldes uzdevums, pievienojot šā panta pirmās daļas 2., 3. un 4.punktā noteikto nosacījumu izpildi apliecinošu informāciju.

(3) Profesionālā radošā organizācija izvērtē šā panta otrajā daļā minētā iesniedzēja atbilstību šā panta pirmās daļas 2., 3. un 4.punkta prasībām un viena mēneša laikā no iesnieguma saņemšanas dienas pieņem lēmumu par radošās personas statusa piešķiršanu vai atteikumu piešķirt attiecīgo statusu.

(4)  Šā panta trešajā daļā minēto profesionālās radošās organizācijas lēmumu var apstrīdēt Kultūras ministrijā Administratīvā procesa likumā noteiktajā kārtībā. Kultūras ministrijas lēmumu var pārsūdzēt tiesā Administratīvā procesa likumā noteiktajā kārtībā. Lēmuma pārsūdzība neaptur tā darbību.

(5) Radošās personas statusu nevar iegūt autora vai izpildītāja tiesību mantinieks vai cits tiesību pārņēmējs.

**13.pants. Radošās personas statusa apliecināšana**

(1) Profesionālā radošā organizācija saviem biedriem var izsniegt izziņas, kas apliecina radošās personas statusu iesniegšanai valsts, pašvaldību un tiesu iestādēm, juridiskām un fiziskām personām.

(2) Profesionālā radošā organizācija var izsniegt radošās personas statusu apliecinošu apliecību.

**14.pants. Radošo personu atbalsta pasākumu programma**

(1) Radošo personu atbalsta pasākumu programma ir valsts budžeta likumā kārtējam gadam Valsts kultūrkapitāla fondam paredzēts finansējuma apjoms, kurš paredzēts radošo personu atbalsta pasākumu sniegšanai šajā likumā noteiktajā kārtībā.

(2) Radošo personu atbalsta pasākumu programmas mērķis ir sniegt atbalstu radošajām personām, kas profesionālās darbības specifiskā nodarbinātības rakstura dēļ nesaņem ienākumus vai piedzīvojuši īslaicīgu darbspējas zudumu.

(3) Radošo personu atbalsta pasākumu programmu Valsts kultūrkapitāla fonds īsteno līdz brīdim, kad izlietoti attiecīgajam kalendārajam gadam piešķirtie valsts budžeta līdzekļi.

(4) Valsts kultūrkapitāla fonds sadala radošo personu atbalsta pasākumu programmā paredzētos valsts budžeta līdzekļus Valsts kultūrkapitāla fonda likuma noteiktajā kārtībā.

**15.pants. Radošo personu atbalsta pasākumu programmas izlietojums**

(1) Radošo personu atbalsta pasākumu programmas finanšu līdzekļus var izlietot:

1) atbalsta maksājumiem periodā, kurā radošas personas negūst ieņēmumus;

2) atbalsta maksājumiem radošajām personām, kurām iestājusies ar Ministru kabineta noteiktajā kārtībā izsniegtu darbnespējas lapu apliecināta pārejoša darba nespēja slimības perioda pirmajās 10 dienās;

3) atbalsta pasākumiem, kas sniegti radošajām personām pensijas vecumā, tai skaitā ārstniecības un komunālo maksājumu izdevumu daļējai segšanai.194

4) administratīvo izdevumu segšanai, bet ne vairāk kā 10 procentu apmērā no piešķirtā valsts budžeta finansējuma.

(2) Radošo personu atbalsta pasākumu programmā atbalstu var saņemt radošā persona, kura:

1) atbilst šā likuma 12.panta prasībām;

2) ir radījusi un publiskojusi autortiesību vai blakustiesību objektu kādā no profesionālās mākslas nozarēm pēdējo trīs gadu laikā pirms atbalsta pieprasījuma iesniegšanas;

3) atbalsta pieprasīšanas un saņemšanas brīdī neatrodas darba vai valsts civildienesta tiesiskajās attiecībās vai citās līdzīga rakstura pastāvīgās nodarbinātības attiecībās saskaņā ar civiltiesisku līgumu;

4) atbalsta piešķiršanas brīdī tās ienākumi iepriekšējo trīs kalendāro mēnešu laikā nesasniedz pusi no valstī noteiktās minimālās darba algas apmēra vidēji mēnesī;

5) nesaņem bezdarbnieka vai slimības pabalstu;

(3) Šā panta pirmās daļas 1. un 2. punktā noteiktos atbalsta veidus nevar saņemt personas, kas sasniegušas pensijas vecumu vai saņem izdienas pensiju.

(4) Valsts kultūrkapitāla fondam ir tiesības iegūt informāciju no valsts iestāžu reģistriem par personas nodarbinātības periodiem, bezdarba un slimības periodiem, bezdarbnieka un slimības pabalstu piešķiršanu šā panta otrajā daļā noteikto nosacījumu pārbaudei.

(5)  Radošajai personai, kura saņem atbalsta pasākumus, ir pienākums nekavējoties, bet ne vēlāk kā piecu darba dienu laikā pēc attiecīgo apstākļu iestāšanās, rakstveidā ziņot Valsts kultūrkapitāla fondam par apstākļiem, kuru iestāšanās dēļ persona vairs neatbilst šā panta otrajā daļā noteiktajām prasībām.

(6) Radošo personu atbalsta pasākumu īstenošana tiek pārtraukta ar dienu, kurā iestājušies šā panta piektajā daļā noteiktie apstākļi. Ja radošā persona par attiecīgajiem apstākļiem nav ziņojusi noteiktajā termiņā, tai ir pienākums atmaksāt saņemto atbalsta pasākumu finansējumu.

**16.pants. Radošo personu atbalsta pasākumu piešķiršana**

(1) Radošās personas atbalsta pasākumu saņemšanai radošā persona iesniedz Valsts kultūrkapitāla fondā rakstveida iesniegumu, norādot šā likuma 15.panta pirmajai daļai atbilstošu atbalsta pasākuma veidu, uz kuru pretendē radošā persona, pievienojot:

1) informāciju un dokumentus, kas apliecina personas atbilstību šā likuma 15.panta otrajā daļā noteiktajam;

2) galveno darbu un izpildījumu, kā arī publikāciju par radošās personas darbu vai izpildījumu sarakstu par pēdējiem trīs kalendārajiem gadiem.

(2) Radošajai personai, kas vienlaicīgi ir vairāku profesionālo radošo organizāciju biedrs, ir tiesības valsts apmaksātos atbalsta pasākumus saņemt tikai vienā profesionālajā radošajā organizācijā.

(3) Valsts kultūrkapitāla fonds lēmumu par atbalsta pasākumu piešķiršanu vai atteikumu pieņem viena mēneša laikā pēc iesnieguma saņemšanas.

(4) Valsts kultūrkapitāla fonds pieņem lēmumu par atteikumu radošai personai piešķirt atbalsta pasākumus, ja radošā persona:

1) neatbilst šā likuma 15.panta otrajā daļā noteiktajam;

2) sniegusi nepatiesas ziņas atbalsta pasākumu iegūšanai;

3) iesniedz iesniegumu ar lūgumu izbeigt atbalsta pasākumu īstenošanu;

4) atbalsta pasākumu īstenošanai piešķirtais valsts budžeta finansējums ir izlietots.

(5) Valsts kultūrkapitāla fonda lēmumu var pārsūdzēt tiesā Administratīvā procesa likumā noteiktajā kārtībā. Lēmuma pārsūdzība neaptur tā darbību.

189

193

194

**17.pants. Atbalsta maksājums periodā, kurā radošas personas negūst ieņēmumus, vai slimības periodā**

(1)  Atbalsta maksājuma lielums mēnesī periodā, kurā radošas personas negūst ieņēmumus, nepārsniedz valstī noteikto minimālās mēnešalgas apmēru.

(2) Atbalsta maksājuma radošās personas slimības periodā lielums ir slimības dienu, bet ne vairāk kā 10 dienu, skaitam proporcionāli aprēķinātais valstī noteiktais minimālās mēnešalgas apmērs.

(3)  Atbalsta maksājumu maksā reizi mēnesī līdz attiecīgā mēneša 15.datumam ar pārskaitījumu uz radošās personas norādīto bankas kontu.

(4) Radošai personai ir tiesības pretendēt uz šā panta pirmajā daļā noteikto atbalsta maksājumu ne vairāk kā sešus mēnešus viena gada periodā. Atbalsta maksājuma atkārtotai pieprasīšanai kopš iepriekšējā atbalsta maksājuma izmaksas beigām ir jābūt pagājušam vismaz vienam gadam, izņemot slimības gadījumus.

**Pārejas noteikumi**

1. Profesionālās radošās organizācijas, kuras līdz šā likuma spēkā stāšanās dienai ir reģistrējušās Kultūras ministrijā saskaņā ar likuma „Par sabiedriskām organizācijām un to apvienībām” 57.5 pantu, līdz 2018.gada 1.septembrim veic reģistrāciju Kultūras ministrijā.

2. Kultūras ministrija līdz 2018.gada 31.decembrim izslēdz no profesionālo radošo organizāciju reģistra tās profesionālās radošās organizācijas, kuras neatbilst šā likuma nosacījumiem.

Likums stājas spēkā 2018.gada 1.janvārī.

Kultūras ministre D.Melbārde

Vīza: Valsts sekretārs S.Voldiņš

Turlaja 67330250

[Laura.Turlaja@km.gov.lv](mailto:Laura.Turlaja@km.gov.lv)